د پي ټي اېم احتساب دې پارلیمان وکړي خو تور لګوونکې دي هم مخامخ شي، د پوځ وياند ته د محسن داوړ ځواب
د پښتون ژغورنې غورځنګ (پي ټي اېم) مخکښ مشر او د قامي اسمبلۍ غړی محسن داوړ وايي دا لمړی ځل نه دی چې په دوي تورونه لګېدلي په پښتنو مشرانو هم دغه ډول تورونه لګول شوي او پي ټي اېم هر ډول احتساب ته تيار دی خو پوځ دې هم ځان مخامخ کړي.
د پاکستان د پوځ وياند مېجر جنرال اصف غفور په پښتون ژغورنې غورځنګ ښکاره تورونه لګولي چې د افغانستان او هند د استخباراتي ادارو نه ورته پېسې ترلاسه کيږي، دوي دې ځواب ورکړي. محسن داوړ د پوځي وياند تورونو ته په قامي اسمبلۍ کې ځواب ويلي چې "د اولنې ورځې نه پښتون ژغورنې غورځنګ (پي ټي اېم) د سيمې د مسلو حقيقي عکس نړۍ ته وړاندې کړی دی خو دا زمونږ الميه ده چې د باچا خان، عبدالصمد خان او د ولي خان نه تراوسه پورې چې چا هم د رياست د بيانيې پرضد غږ پورته کړی په هغو يو شان تورونه لګول کيږي". "د ټولو نه اول په مونږ (پي ټي اېم) تور لګول شوی چې غدار دي او د بهر نه ورته پېسې ترلاسه کيږي نو دوي (پي ټي اېم) خو په اوله ورځ ويلي ؤ چې دوي احتساب ته تيار دي او د نړۍ په هر فورم تيار دي خو تاسو (پوځ) به هم احتساب ته مخامخ کيږي". محسن وويل په پي ټي اېم ځکه تورونه لګي چې دوي احتساب غواړي، د هدفي وژنو، د عدالت پرته وژنو، د بې درکه کسانو احتساب غواړي او چې څوک هم دا تپوس کوي په هغو د بهر نه د پېسو اخيتسو تورونه لګول کیږي. هغه وويل "پي ټي اېم ويلي چې په دوي کوم تورونه لګيدلي پارلیمان دې احتساب وکړي، خو دا څنګه جمهوريت دی چې پوځ ټولې پاليسيانې وړاندې کوي او په ټيلي ويژن چېنلو بندېز لګول کيږي". داوړ زياته کړه، "دغه خبرې چې د پوځ وياند کړي وزيراعظم عمران خان د جمعې په ورځ په جنوبي وزيرستان کې هم دغه خبرې کړې وې او مالومه شوه چې عمران خان ته دا خبرې د کوم ځای نه ويل شوې وې". هغه وويل چې په سيمه کې "د خلکو نه سرونه غوڅول کېده پي ټي اېم او دې خلکو چې علي وزير پکې شامل دی د ترهګرۍ پرضد راپاڅېدلې او نزدې ۱۵۰۰ مشران په دې په هدف شوي چې د دغه جوړې شوې ترهګرۍ مخالفت يې کولو". د طاهر داوړ د جسد راوړو خبره پوځي وياند کړې خو د پېښې د پلټنو څه وشو؟ دا ځواب دې هم وويل شي. نوموړي د نقيب مسدپه وژنه تورن راؤ انوار يادګېرنه وکړه خو د قامي اسمبلۍ مرستيال سپيکر قاسم خان سوري د هغه مايک بند کړو او وې ویل چې د هغه (محسن داوړ) موقف مخې ته راغلو. او د دغه عمل پرضد په اسمبلۍ کې د احتجاج پېل کېدو سره غونډه وځنډول شوه.